ทองคำปิดร่วง 77.1 ดอลล์
สัญญาทองคำตลาดนิวยอร์กปิดทรุดฮวบลงกว่า 77 ดอลลาร์ ตลาดผิดหวังถ้อยแถลงเบอร์นันเก้
1 มี.ค. 2555

สัญญาทองคำตลาดนิวยอร์กปิดทรุดฮวบลงกว่า 77 ดอลลาร์ ตลาดผิดหวังถ้อยแถลงเบอร์นันเก้
สัญญาทองคำที่ตลาด COMEX (Commodity Exchange) ส่งมอบเดือนเม.ย.ร่วงลง 77.1 ดอลลาร์ หรือ 4.3% ปิดที่ 1,711.3 ดอลลาร์/ออนซ์ หลังจากเคลื่อนตัวในช่วง 1783.0 - 1711.3 ดอลลาร์
สัญญาทองคำร่วงลงเนื่องจากนักลงทุนผิดหวังที่เบอร์นันเก้ไม่ได้ส่งสัญญาณว่าจะมีการใช้มาตรการ QE3 ในระหว่างที่แถลงนโยบายการเงินและแนวโน้มเศรษฐกิจต่อสภาคองเกรสเมื่อช่วงค่ำวานนี้ตามเวลาไทย แต่กล่าวเพียงว่า อัตราว่างานของสหรัฐมีแนวโน้มปรับตัวลดลงอย่างช้าๆในปี 2555 
ความผิดหวังที่นักลงทุนมีต่อแถลงการณ์ของเบอร์นันเก้ได้กระตุ้นให้เกิดแรงเทขายทางเทคนิคในตลาดทองคำ นอกจากนี้ การที่เบอร์นันเก้ไม่ได้ส่งสัญญาณว่าจะใช้มาตรการ QE3 ได้หนุนสกุลเงินดอลลาร์สหรัฐแข็งค่าขึ้นเมื่อเทียบกับสกุลเงินหลักๆ และยังเป็นอีกปัจจัยหนึ่งที่สร้างแรงกดดันให้กับทองคำด้วย
นอกจากนี้ เทรดเดอร์กล่าวว่า ตลาดทองคำแทบจะไม่ได้รับแรงหนุนจากข่าวที่ว่า อีซีบีประกาศอัดฉีดเงินจัดสรรเงิน 529,530.81 ล้านยูโร (7.133 แสนล้านดอลลาร์) ให้กับภาคธนาคารของยูโรโซน ผ่านมาตรการรีไฟแนนซ์ระยะยาว (LTRO) ระยะเวลา 3 ปีเมื่อวานนี้  ซึ่งยอดการปล่อยกู้ในครั้งนี้มากกว่าที่นักวิเคราะห์คาดการณ์ไว้ที่ 470,000 ล้านยูโร